Канон умилителен към нашия Господ Иисус Христос. 

Глас 2. Песен 1. Ирмос:

Някога непреодолимата (Божия) сила изтреби на морското дъно цялото фараонско войнство; въплътилото се Слово пък премахна корена на всяко зло — греха. Препрославен е Господ, защото славно се прослави.

Припев: Иисусе пресладки, спаси ме!

Иисусе пресладки Христе, Иисусе дълготърпеливи, изцели раните на душата ми, Иисусе, и изпълни със сладост сърцето ми, моля Ти се, многомилостиви Иисусе Спасителю мой, та да величая Тебе, Който ме спасяваш.

Иисусе пресладки Христе, Иисусе, отвори ми вратата на покаянието, човеколюбче Иисусе, и приеми мен, който падам пред Теб и горещо прося, Иисусе Спасителю мой, прошка на съгрешенията.

Иисусе пресладки Христе, Иисусе, изтръгни ме от ръката на лъстивия сатана, Иисусе, дай да застана отдясно на славата Ти, Иисусе Спасителю мой, и ме избави от участта на стоящите отляво.

Богородичен: Пресвета Богородице, спаси ни!

Владичице, родила Иисуса Бога, моли за непотребните Твои раби, Пречиста, та по Твоите молитви, Нескверна, да се избавим от мъките ние, осквернените, и да се наслаждаваме на вечно пребъдващата слава.

Песен 3. Ирмос: 

Укрепил си ме върху камъка на вярата и си разширил устата ми против моите врагове, развесели се духът ми, когато пея: няма по-свят от нашия Бог и по-праведен от Тебе, Господи.

Чуй, човеколюбиви Иисусе мой, Твоя раб, викащ съкрушено, и избави ме, Иисусе, от осъждането и от мъките, едничък дълготърпеливи Иисусе пресладки, многомилостиви.

Подигни Твоя раб, Иисусе мой, който със сълзи пада пред Теб, Иисусе мой, и спаси ме каещия се, Иисусе мой, и от геената ме избави, Владико, Иисусе пресладки, многомилостиви.

Времето, което си ми дал, Иисусе мой, прахосах в страсти, Иисусе мой. Затуй, Иисусе мой, не ме отхвърляй, но въззови ме, моля Ти се, Владико, и спаси ме, Иисусе пресладки.

Богородичен:

Дево, родила моя Иисус, моли Го да ме избави от геената, единствена Застъпнице на падналите в скърби, Богоблаго​датна, и сподоби ме да получа вечен живот, Всенепорочна.

Седален, глас 1. Подобен: „Твоя гроб, Спасителю...“.

Спасителю мой Иисусе, Ти си спасил блудния син, Спасителю мой Иисусе, Ти си приел (покаянието на) блудницата. Помилуй и мен сега, Иисусе многомилостиви, спаси, излей милост (и) върху мен, о Иисусе благодетелю, както си сторил с Манасия, добросърдечни Иисусе мой, понеже едничък си Човеколюбец!

Песен 4. Ирмос:

От Дева си дошъл не ходатай, ни ангел, но Сам, Господи, като се въплъти и спаси мен целия човек, затова Ти викам: слава на Твоята сила, Господи!

Изцели, Иисусе мой, раните на душата ми, моля се, Иисусе мой, и изтръгни ме от ръката на душегубния велиар
, Иисусе мой добросърдечни, и ме спаси.

Съгреших, Иисусе мой пресладкий, добросърдечни. Иисусе мой, спаси ме, прибягващия към Твоя покров, Иисусе дълготърпеливи, и ме удостой с Твоето царство.

Никой не е съгрешил, Иисусе мой, както съгреших аз, окаяният, но като падам пред тебе, моля Ти се, Иисусе мой, спаси ме, Иисусе мой, и ми дарувай да наследя живот (вечен).

Богородичен:

Всевъзпявана Майко на Господа Иисуса, моли Го да избави от всички мъки тези, които Те възпяват и Те наричат истинска Богородица.

Песен 5. Ирмос: 

Просвещение на лежащите в мрак, спасение на отчаяните, Христе Спасителю мой, в ранни зори молитва към Тебе отправям, Царю на мира, просвети ме с Твоето сияние, защото друг бог освен Тебе не зная.

Ти, Иисусе мой, си просвещение на ума ми, Ти си спасение на моята отчаяна душа, Спасителю, Ти, Иисусе мой, избави от мъките и от геената викащия: спаси, Иисусе мой Христе, мене окаяния.

Всецяло низвергнат в позорните страсти, Иисусе мой, сега зова: Ти, Иисусе мой, подай ми ръка за помощ и изтръгни ме викащия: спаси, Иисусе мой Христе, мене окаяния.

С осквернения си ум, Иисусе мой, Ти викам: очисти ме от греховната сквернота и избави ме, подхлъзналия се от незнание в дълбините на злото, Спасителю Иисусе мой, и ме спаси, моля Ти се!

Богородичен:

Родила си Иисуса, Девойко Богородителко — умоли Го да спаси всички православни монаси и миряни, и да избави от геената викащите: не знаем друго тъй твърдо застъпничество като Твоето.

Песен 6. Ирмос:

Като се валям в бездната на греховете, аз призовавам неизчерпаемата бездна на Твоето милосърдие: от тлението, Боже, издигни ме.

Иисусе мой Христе многомилостиви, приеми ме, изповядващия се, о Владико Иисусе, и спаси ме, Иисусе, и от тлението ме изтръгни.

Иисусе мой, никой не е тъй разблуден като мене, страстния, о Иисусе човеколюбче, но Ти, Иисусе, ме спаси.

Иисусе мой, надминах блудницата и блудния син, и Манасия, и митаря със страстите си, о Иисусе мой, и разбойника надминах Иисусе, и ниневийците.

Богородичен:

Пречиста Дево, родила Иисуса Христа мой, едничка нескверна, очисти сега мен, осквернения, с исопа на Твоите молитви.

Песен 7. Ирмос:

Докато всички служеха на златния истукан на поле Деира, тримата Твои отроци нехаеха за безбожната повеля, но хвърлени посред огъня, пееха оросявани: благословен си, Боже на нашите отци!

Христе Иисусе, никой на земята не съгреши от века, о Иисусе мой, както съгреших аз окаяният и блудният, затова Иисусе мой Ти викам: излей милостта Си върху пеещия: благословен си, Боже на нашите отци!

Христе Иисусе, прикови ме, моля Те, към страхà пред Тебе, о Иисусе мой, и напъти ме сега към тихо и благо пристанище, та да Ти пея в спасение, Иисусе мой щедри: благословен си, Боже на нашите отци!

Христе Иисусе, хилядократно Ти обещавах аз страстният, о Иисусе мой, да се покая, но лъжех окаян; затова, Иисусе мой, Ти викам: просвети, Христе, безчувствено живеещата ми душа, Боже на нашите отци, благословен си!

Богородичен:

Чудно и свръхестествено Ти роди Иисуса Христа, Всенепорочна. Моли Го да ми прости всички противни на естеството прегрешения, Девойко, та да зова в спасение: благословена си, родила Бога по плът.

Песен 8. Ирмос:

Бога, Който слезе при еврейските отроци в горящата пещ и пламъка преобрази в роса, като Господ възпявайте, (Негови) творения, и превъзнасяйте във вечни векове.

Тебе моля, Иисусе мой — както блудницата си избавил от многото грехове, Иисусе мой, тъй и мен, Иисусе мой Христе, ме избави и очисти осквернената ми душа, Иисусе мой.

Склоних се, Иисусе, към животинските страсти и безсловесен станах и наистина на животно, о Иисусе мой, по страсти се уподобих, окаяният аз, Спасителю. Но избави ме, Иисусе, от безсловесието!

Паднах, о Иисусе, в ръцете на разбойници душеубийци, лиших се, Иисусе мой, от богоизтъканата си одежда и сега лежа изпоранен: елей, Христе мой, полей върху ми и вино.

Богородичен:

Богородице Марие, Която неизказано си носила (в утробата Си) Иисуса мой и Бога, умолявай Го всякога да спасява от беди Твоите раби и Твоите певци, Дево, непознала мъж.

Песен 9. Ирмос:

Единомислено, верни, да величаем с песни Словото, от Бога — Бог, Който по неизказаната Си премъдрост дойде да обнови Адама, ужасно паднал в тление чрез отровата
, и Който заради нас се въплъти неизречено от Девата.

Иисусе мой, надминах и Манасия, и митаря, и блудницата, и блудния син, щедри Иисусе, и разбойника, Иисусе мой, в делата срамни и безчестни, Иисусе; но Ти, Иисусе мой, като избързаш
, ме спаси!

От Адама, Иисусе мой, всички грешници — преди Закона
, и под Закона, Иисусе, и след Закона и благодатта
, Иисусе мой, надминах с окаяните си страсти; но Ти, Иисусе мой, ме спаси по Твоите пътища.

Да не бъда отлъчен, Иисусе мой, от неизречената Твоя слава, да не придобия, Иисусе, наследството на стоящите отляво, пресладки Иисусе! Но Ти ме упокой, Христе Иисусе мой, като ме причислиш към овцете Си отдясно, като благосърдечен!

Богородичен:

Иисуса, Богородице, Когото си носила (в утробата Си), Дево Марие, едничка непознала мъж: Него, Чиста, умилостиви като Твой Син и Създател, да избави прибягващите към Тебе от изкушения и беди, и от бъдещия огън.

Молитва към нашия Господ Иисуса Христа

Съгреших, беззакония и неправди върших пред Тебе, преблаги Владико, наруших Твоите спасителни заповеди и свещените обети, които изрекох в светото Кръщение пред светия Твой жертвеник, пред ангелите и човеците; пренебрегнах драгоценната Кръв на Твоя завет, чрез която се осветих, получавайки общение за изкуплението си; безчестие нанесох на Духа на благодатта, страшното и свръхестествено осиновение пренебрегнах; всяко писание, божествен закон и боговдъхновено учение у мен се оказаха празни удари във въздуха и единствено приказки, неподкрепени от дела — само по име и на думи се придържам към драгоценното благовестие на истинското християнство, окаяният аз! А ръцете си прилежно простирам към всяко грабителство и корист, с нозете си бързо и дръзко за зло търча подир всяка неправда, готов съм да отнема дяла на брата си и да го потъпча, изедник за бедните съм; устата си — инструмент за свещени молитви и Божии слова — съм превърнал в орган на всяко нечисто празнословие и клетвопрестъпление и оръдие на бесовете, очите си и всички мои сетива преизпълних с блудства и всевъзможни скверноти. Потъпках божественото семе на благодатта у царя на душата си — разума, — и Твоите членове, Христе, направих членове на блудница
 и вместо храм Божий, превърнах се във вертеп, изпълнен с тление и всевъзможна нечистота. Затова, преблаги Владико, превърнах Твоето огромно човеколюбие в негодувание, окаяният аз, и многото Твои добри дарове безумно станаха за мен казън. Затова, като не станах по-добър нито от даруваните ми блага, нито от усърдните трудове на ближните си, сам си докарах заслужено раните на твоето справедливо наказание. Но не ме изобличавай с яростта Си, нито ме наказвай в гнева Си, Господи! Пред Тебе едничкия съгреших, но и на Тебе единствено се покланям и със съкрушено сърце като чиста жертва Ти принасям тая изповед: отслаби, човеколюбче Владико, прекрати справедливо нанесеното ми наказание — нека прещедрото Твое милосърдие да надвие злото пълчище от мои грехове и неизмеримата бездна на Твоята благост да потопи горчивото море на мои сълзи. Пред мен са примерите и величието на Твоето човеколюбие — разбойникът, митарят, блудницата и блудният син, — те всички се показаха по-изкусни от мен в покаянието и превариха (мнозина) в Царството небесно. Приеми с тях и мене, изповядващия се и прекланящия се пред Тебе, Владико: макар и да съм много далеч от тяхното обръщане и покаяние, нека недостигащото да го допълни Твоята безмерна благост; най-вече, нека всичко да изпълни тя, понеже наистина аз ни най-малко не им приличам в покаянието. Принасям ти риданието на сиромасите, и гласа на младенците, смирен и препрост: молитвата на всяка възраст, достойна за Твоята щедрост и прошка. При това към милосърдие и милост Те подбуждат и Твоят Кръст и драговолна смърт, които си претърпял заради мене, неблагодарния, а още и подвизите на апостолите, на преподобните, на постниците и кръвта на мъчениците: а преди всички тях — общата на всички нас надежда и спасение, неизказано Родилата Те без семе. Приеми молитвите им човеколюбиво и ме чуй, Иисусе пресладки, молещия се на Тебе не само за себе си, но и за тези, за които съм длъжен: помагай на благочестивите православни държавници, като ги запазваш от злите примки на тоя свят и им даруваш държавническа мъдрост, но най-вече вразуми отклонилите се от Твоите заповеди управници на тая страна и по какъвто Тебе е угодно начин ги върни в кошарата на спасението. Спаси, Христе, и помилуй всички православни архиереи, право изповядващи истинската православна вяра, заедно с целия свещен събор на служителите на Църквата и нашия законен пастир (името), и им дарувай мъдро, безметежно, благоверно и праведно, според преданието на светите апостоли и светите отци, узаконено на Вселенските събори от Духа Светаго, да преподават словото на Твоята истина. Заблудилите се и отпадналите от православната вяра еретици и отстъпници призови към познание на истината, невярващите просвети, да познаят Тебе; грешниците доведи до покаяние; на живеещите в девство дарувай чистота и въздържание, на встъпилите в брак — непорочен живот, на овдовелите и сиротите бъди грижовник, на сиромасите — приют, на пътуващите в странство — завръщане у дома, на мореплаващите — пристанище, на каещите се дарувай прошка, на плачещите — утешение, на добрите — в доброто да пребъдват, на достигналите средата на пътя към съвършенство — още подобри да станат, на съгрешаващите — да достигнат до изправление. За това, Иисусе пресладки, Ти се моля: дарувай ми прошка на греховете, на ума ми — постоянство в доброто, на тялото здраве, достатъчно от нужното за земния живот, мир в моите дни, здравословност на въздуха, плодородие на земята, разрастване на православната вяра и съединение на светите Твои църкви, победа над ересите и разтуряне замислите на нечестивците, (дай) пламенност на любовта и на всяко благочестие, в молитвата чистота на сърцето, при трудностите търпение и великодушие, в надеждата веселие и всичко полезно за моето душевно и телесно здраве и за спасението ми, а най-вече ми дарувай да те моля за онова, което е достойно за величествената Ти слава, и него изпълни по неизмеримото Си милосърдие, като ме избавяш от надвисналото праведно наказание, от погубване, от земетресение, от наводнение, от пожар и насилствена смърт и от всяка смъртоносна рана, и понеже не искаш смъртта на грешника, дарувай ми време за покаяние, за да се избавя и от сегашното зло, и от бъдещите вечни мъки, по благодатта и човеколюбието на Твоя безначален Отец, с Когото си благословен заедно с пресветия, благ и животворящ Твой Дух, сега и всякога, и во веки веков. Амин.

�	 Велиар, сатана (2 Кор. 6:15).


�	 На дяволската измама.


�	 В ориг. предваривъ, т.е. като изпревариш моето обръщане и покаяние. Чрез това просим Божията благодат да ни тласне към нравствено изправление преди още да положим своето безсилно усилие. — Б. пр.


�	 Т. е. преди получаването на скрижалите на старозаветния Закон, състоящи в 10-те Божии заповеди. — Б. пр.


�	 Новозаветното време. — Б. пр.


�	 1 Кор. 6:15.





